CELEX: 32018D1943
Language: el
Date: 2018-12-10 00:00:00
Title: Απόφαση (ΚΕΠΠΑ) 2018/1943 του Συμβουλίου, της 10ης Δεκεμβρίου 2018, που τροποποιεί την απόφαση (ΚΕΠΠΑ) 2017/2303 προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

11.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/58
               
            
         ΑΠΟΦΑΣΗ (ΚΕΠΠΑ) 2018/1943 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2018
         που τροποποιεί την απόφαση (ΚΕΠΠΑ) 2017/2303 προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2017 το Συμβούλιο εξέδωσε την απόφαση (ΚΕΠΠΑ) 2017/2303 (1).
                  
               
                     (2)
                  
                  
                     Η απόφαση (ΚΕΠΠΑ) 2017/2303 προβλέπει περίοδο εφαρμογής 12 μηνών για τις δραστηριότητες που αναφέρονται στο άρθρο 1 παράγραφος 2 αυτής από την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 αυτής.
                  
               
                     (3)
                  
                  
                     Στις 3 Οκτωβρίου 2018 ο Οργανισμός για την Απαγόρευση των Χημικών Όπλων («ΟΑΧΟ»), ο οποίος είναι υπεύθυνος για την τεχνική υλοποίηση του προγράμματος, ζήτησε την έγκριση της Ένωσης για την παράταση της περιόδου εφαρμογής της απόφασης (ΚΕΠΠΑ) 2017/2303 κατά 12 μήνες. Η εν λόγω παράταση θα επιτρέψει στον ΟΑΧΟ να συνεχίσει την εφαρμογή των δραστηριοτήτων όπως συμπληρώθηκαν με την απόφαση για την αντιμετώπιση της απειλής από τη χρήση χημικών όπλων (C-SS-4/DEC.3) της διάσκεψης των κρατών μερών της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους και να επιτύχει τους προβλεπόμενους στόχους των εν λόγω δραστηριοτήτων, στους οποίους συγκαταλέγεται η ενίσχυση της ικανότητας του ΟΑΧΟ να αντιμετωπίζει την απειλή της χρήσης χημικών όπλων.
                  
               
                     (4)
                  
                  
                     Η ζητούμενη τροποποίηση της απόφασης (ΚΕΠΠΑ) 2017/2303 αφορά το άρθρο 5 παράγραφος 2 αυτής, καθώς και το παράρτημα τμήμα 8 της εν λόγω απόφασης όπου πρέπει να τροποποιηθούν οι περιγραφές.
                  
               
                     (5)
                  
                  
                     Η συνέχιση των δραστηριοτήτων που προβλέπονται στο άρθρο 1 παράγραφος 2 της απόφασης (ΚΕΠΠΑ) 2017/2303, όπως αναφέρεται συγκεκριμένα στο αίτημα που υπέβαλε ο ΟΑΧΟ στις 3 Οκτωβρίου 2018, θα μπορούσε να πραγματοποιηθεί χωρίς καμία συνέπεια για τους πόρους.
                  
               
                     (6)
                  
                  
                     Ως εκ τούτου, η απόφαση (ΚΕΠΠΑ) 2017/2303 θα πρέπει να τροποποιηθεί, ώστε να καταστεί δυνατή η συνέχιση της εφαρμογής των δραστηριοτήτων που προβλέπονται σε αυτήν, με την ανάλογη παράταση της διάρκειάς της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2017/2303 τροποποιείται ως εξής:
            
                        1)
                     
                     
                        το άρθρο 5 παράγραφος 2 αντικαθίσταται από το ακόλουθο κείμενο:
                        
                           «2.   Η παρούσα απόφαση λήγει 24 μήνες μετά την ημερομηνία σύναψης της χρηματοδοτικής συμφωνίας μεταξύ της Επιτροπής και του ΟΑΧΟ που αναφέρεται στο άρθρο 3 παράγραφος 3 ή λήγει έξι μήνες μετά την έναρξη ισχύος της, εάν δεν έχει συναφθεί έως τότε τέτοια χρηματοδοτική συμφωνία.»,
                        
                     
                  
                        2)
                     
                     
                        το κείμενο του παραρτήματος τμήμα 8 αντικαθίσταται από το ακόλουθο κείμενο:
                        
                           «Εκτιμώμενη διάρκεια
                        
                        Η διάρκεια του προγράμματος προβλέπεται να είναι 24 μήνες.».
                     
                  
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 10 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
         
            (1)  Απόφαση (ΚΕΠΠΑ) 2017/2303 του Συμβουλίου, της 12ης Δεκεμβρίου 2017, προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 13.12.2017, σ. 55).